În 2005, în urma unor descinderi de anvergură în care au fost implicați mai bine de 100 de polițiști și jandarmi, nouă membri ai clanului Corduneanu, împreună cu liderul Constantin Corduneanu, au fost arestați, fiind acuzaţi, printre altele, de trafic de droguri de mare risc şi constituirea unui grup infracţional organizat.

Conform rechizitoriului procurorilor de la acea vreme, activitatea grupării era urmărită de poliţişti încă de la începutul anului 2000. Dosarul se baza pe declarațiile unor „investigatori acoperiţi" şi „martori cu identitate protejata", însa judecătorii au considerat că acuzațiile cu privire la existenţa unui grup infracţional de criminalitate organizată nu au fost susținute de suficiente probe.

După opt ani de procese la Bucureşti, Iaşi şi Cluj, instanţa supremă a pronunţat decizia definitivă prin care Constantin Corduneanu a fost achitat definitiv de săvârşirea tuturor infracţiunilor pentru care a fost trimis în judecată.